White sê Bokke se ware toets is hierdie SondagJake Jake White, die man wat die Springbokke na Wêreldbeker-glorie in 2007 gelei het, glo Wallis is ’n moeilike hindernis in Siya Kolisi-hulle se opmars na die finaal. Die Bokke het tydens vanjaar se Wêreldbeker-rugbytoernooi ’n betreklik maklike roete na die halfeindstryd gevolg. Hulle het die openingswedstryd teen die All Blacks met 10 punte verloor, waarna hulle met kleiner rugbylande soos Namibië, Italië en Kanada afgereken het om tweede in hul groep te eindig. Toegegee, Japan was hoegenaamd nie die kanonvoer van ouds nie en die Suid-Afrikaners het goed gedoen om hulle met 26 – 3 in die kwarteindstryd te klop. Maar, sê White, die Rooi Drake kan beslis meer vuur spoeg as waaraan die Bokke die afgelope ruk gewoond is. “ Suid-Afrika het dinge sover maklik gehad en hulle weet dit. Hulle sou altyd tweede in hul groep geëindig het en toe speel hulle teen Japan in die uitspeelwedstryd,” het White aan www.rugbyworldcup.com gesê. “Die enigste keer waar hulle werklik getoets was, was teen Nieu-Seeland, so dit is moeilik om te sê hoe goed hulle werklik is. Hulle was weliswaar goed genoeg om die ander wedstryde te wen, maar die ware toets begin nou.” Die Rooi Drake het die laaste paar wedstryde teen die Bokke gewen, maar die Suid-Afrikaners het in 2015 ’n aksiebelaaide Wêreldbeker-kwarteindstryd teen die einste Walliese span op Twickenham gewen. Die Bokke weet dus hoe om wedstryde in ’n groot toernooi te wen. Tog voel White dat Alun Wyn Jones se span baie momentum van hul Franse sege in vanjaar se kwarteindstryd gekry het. Hulle moes ’n agterstand van 12 punte teen die Fransmanne uitgewis het om 20 – 19 te wen; al het Sebastien Vahaamahina se rooi kaart hulle baie gehelp. “Wallis het nie verlede week die wêreld aan die brand gespeel nie, maar hulle het steeds die wedstryd gewen. En dit help die momentumproses baie,” het White gesê.